Vier vakbonde by SAL wil pakkette aanvaar(Foto: Unsplash) Vier vakbonde en personeelverteenwoordigers is gereed om die vrywillige skeidingspakkette wat as deel van die Suid-Afrikaanse Lugdiens (SAL) se sakereddings- en herstruktureringsproses aangebied word, te aanvaar. “Dit is die voorloper vir die totstandkoming van ŉ lewensvatbare, volhoubare, mededingende lugredery wat geïntegreerde plaaslike-, streeks en internasionale vlugte kan verskaf,” het die departement van openbare ondernemings Donderdag gesê. Die departement sê hy het Woensdag ondernemings van die National Transport Movement (NTM), die South African Transport and Allied Workers Union (Satawu), die Aviation Union of South Africa (Ausa), Solidariteit en verteenwoordigers van werkers wat nie vakbondlede is nie, sover gekry dat hulle die pakkette wil aanvaar. Druk van vakbonde het vroeër bygedra tot die besluit om ŉ stemmery van krediteure oor die voorgestelde sakereddingsplan uit te stel. Les Matuson en Siphiwe Dongwana is in Desember aangestel om die sukkelende lugdiens te probeer red. Die voorgestelde afleggingspakkette behels betaling van een week vir elke jaar wat gewerk is, ŉ kennismaand se betaling, die uitbetaling van verlof, ŉ dertiende tjek en ŉ terugwerkende salarisverhoging van 5,9% waarop verlede jaar al ooreengekom is. Die departement het gesê hy sal die sakeredders inlig oor die betrokke vakbonde se besluit. Die metaalwerkersvakbond Numsa, die Suid-Afrikaanse Kajuitbemanningsvereniging (Sacca) en die Suid-Afrikaanse Vlieëniersvereniging (Saapa) het die aanbod verwerp. Indien die sakereddingsplan nie aanvaar word nie, moet die lugredery gelikwideer word. “ŉ Stem teen die plan gaan lei tot die uitgerekte en duur likwidasie van die lugredery, iets wat die NTM, Satawu, Ausa, Solidariteit en SAL-werkers sê ŉ lang en pynlike proses gaan wees,” het die departement gesê. Die departement het gesê hy is nie in die posisie om te voldoen aan enige verdere “onbillike en gulsige” eise van sekere vakbondleiers vir bykomende voordele nie. “Dit is belangrik om in gedagte te hou dat die krediteure ŉ wakende oog gaan hou op hoeveel geld SAL bestee in teenstelling met dít wat hulle in die sakereddingsproses probeer herwin.” Die vorige krediteurevergadering is op 25 Junie gehou en krediteure sou toe oor die voorgestelde sakereddingsplan stem. Die vakbonde het egter ŉ mosie van SA Airlink gesteun om die stem uit te stel. Die departement sê deur dit te doen het hulle hulself in wese geskaar by ŉ mededinger wat groot voordeel gaan trek uit SAL se likwidasie. Die uitstel stel die sakereddingsplan, die afleggingsvoordele in die skeidingspakket en die behoud van 1 000 werksgeleenthede in gevaar, het die departement gesê. “Sou die sakereddingsproses misluk, gaan die likwidasieproses van SAL beteken dat werkers ŉ maksimum van R32 000 per werker ontvang ás die geld beskikbaar is. Die betalings word eers gedoen ná die finale likwidasie en die goedkeuring van die verspreidingsrekening – ŉ proses wat tot 24 maande kan duur.” Die departement het vroeër gesê die R2,2 miljard wat bewillig is vir die afleggingspakkette was die “beste beskikbare opsie op ŉ tydstip wat enorme geldelike eise en fiskale beperkinge” die regering in die gesig staar. Die sakereddingspraktisyns gaan na verwagting Dinsdag die aangepaste sakereddingsplan voorlê. Die skeidingspakkette kan direk na afloop van die vergadering op 14 Julie betaal word. Altesaam 75% van krediteure moet egter ten gunste van die plan stem.